Vruntlyke grote und wes ik gudes vormach tho juwer beheglicheit. Wetet, lewen vrundes, dat ik jw vruntliken bidde, dat gy wol don umme Godes willen und myner bede unde weset dessen jegenwardigen brefwiseren Paul und Andreas behylplik an ereme rechte wes en thogeboret na ereme doden broder langge Jessen, de jw borger was, seliger dechnisse. Jw so wruntlik hirane tho bewisen, also ik jw gudes thobelowe, dat wil ik alleweghe gerne kegen jw vorschylden, war ik mach. Bedet tho my also tho juwem vrunt. Gode almechtighe bliwet befolen tho ewigen tiden. Gescreven tho Wiborch an sunte Peters avende. By my Ke[r]sten Niclizson, ritter. Adress: Den erwerdigen, vorsichtigen luden, borgermesteren und ratluden tho Reval, kome desse breff etc.